Abdelbaset al-Megrahi

Dinesydd Libiaidd a gafwyd yn euog o lofruddio 270 o bobl yn nhrychineb Lockerbie oedd Abdelbaset Ali Mohmed al-Megrahi (1 Ebrill 1952 – 20 Mai 2012).

Fe'i ganwyd yn Tripoli. Astudiodd yn yr Unol Daleithiau a Chaerdydd yn y 1970au. Yn y 1980au daeth yn bennaeth diogelwch y cwmni hedfan Libyan Arab Airlines (LAA).

Roedd al-Megrahi yn un o'r ddau Libiad a gyhuddwyd o fomio Ehediad Pan Am 103 ym 1988, gan ladd yr holl griw a'r teithwyr ac 11 o bobl ar lawr yn nhref Lockerbie, yr Alban. Yn ôl yr FBI, roedd al-Megrahi yn gweithio i Mukhabarat el-Jamahiriya, yr asiantaeth cudd-wybodaeth Libiaidd. Yn 2001, cafwyd al-Megrahi yn euog o 270 cyhuddiad o lofruddiaeth gan dri barnwr Albanaidd mewn llys yn yr Iseldiroedd. Ni chafwyd Lamin Khalifah Fhimah yn euog o'r un cyhuddiad. Cafodd al-Megrahi ei ddedfrydu i garchar am oes, ond cafodd ei ryddhau o'r carchar yn 2009 am resymau tosturiol, a bu farw o ganser y prostad yn 2012.

 Cyfeiriadau 

Categori:Cyn-fyfyrwyr Prifysgol Caerdydd
Categori:Genedigaethau 1952
Categori:Marwolaethau 2012
Categori:Pobl fu farw o ganser y prostad
Categori:Pobl a gafwyd yn euog o lofruddiaeth
Categori:Pobl o Tripoli